02015R0378 — DA — 26.04.2017 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

KOMMISSIONENS GENNEMFØRELSESFORORDNING (EU) 2015/378

af 2. marts 2015

om gennemførelsesbestemmelser til Europa-Parlamentets og Rådets forordning (EU) nr. 514/2014 for så vidt angår gennemførelsen af den årlige regnskabsafslutningsprocedure og gennemførelsen af den efterprøvende regnskabsafslutning







Artikel 1

Årlig regnskabsafslutning

1. Kommissionen vurderer, om det er berettiget at yde støtte til de enkelte projekter, som er indberettet i anmodningen om betaling af den årlige saldo, der er omhandlet i artikel 1 i Kommissionens gennemførelsesforordning (EU) 2015/377 ( 1 ), for så vidt angår målsætningerne i de særforordninger, der defineret i forordning (EU) nr. 514/2014, og i det nationale program, der er godkendt i medfør af artikel 14 i forordning (EU) nr. 514/2014.

Når Kommissionen træffer afgørelse om betalingen af den årlige saldo, tager den ligeledes hensyn til oplysningerne i:

a) den årlige gennemførelsesrapport som omhandlet i artikel 54 i forordning (EU) nr. 514/2014

b) anmodningen om betaling af den årlige saldo, jf. artikel 1 i gennemførelsesforordning (EU) 2015/377.

2. Kommissionen godkender alle beløb, der er anmeldt i regnskabet, såfremt der ikke hersker tvivl om, at regnskaberne er fuldstændige, nøjagtige og pålidelige.

3. Kommissionen kan anmode om yderligere oplysninger, hvis de givne oplysninger er ufuldstændige eller uklare, eller i tilfælde af uenighed, fortolkningsforskelle eller andre uoverensstemmelser i forbindelse med anmodningen om betaling.

4. Den pågældende medlemsstat skal på Kommissionens anmodning indsende yderligere oplysninger inden for den frist, der er fastsat i anmodningen. I behørigt begrundede tilfælde kan Kommissionen, hvis medlemsstaten anmoder herom inden fristens udløb, godtage en anmodning om senere indgivelse af oplysninger og fastsætte en ny frist.

Hvis den pågældende medlemsstat ikke forelægger de ønskede oplysninger inden for fristen, eller hvis dens svar ikke er tilfredsstillende, kan Kommissionen træffe sin afgørelse om regnskabsafslutning på grundlag af de oplysninger, den er i besiddelse af.

5. Kommissionen underretter medlemsstaten om sin afgørelse om betalingen af den årlige saldo, herunder om grundene til at visse konti eller beløb på konti ikke finansieres.

Hvis der er konti eller beløb på konti, som ikke finansieres af Kommissionen, kan medlemsstaterne indgive yderligere oplysninger, således at kontiene eller beløbene kan tages op til fornyet overvejelse i efterfølgende regnskabsår.

▼M1

6. Hvis det beløb, Kommissionen accepterer i afgørelsen om årsregnskabsafslutning for regnskabsår N, er lavere end det årlige forfinansieringsbeløb for regnskabsår N, udlignes sidstnævnte med det tilsvarende beløb. Eventuelle udestående forfinansieringsbeløb udlignes i løbet af de følgende regnskabsafslutninger.

Første afsnit finder også anvendelse, når en medlemsstat fremlægger årsregnskaber, der ikke viser nogen betalinger.

▼M1 —————

▼B

8. Stk. 1-5 anvendes tilsvarende på inddrevne beløb.

Artikel 2

Kommissionens efterprøvende regnskabsafslutning og finansielle korrektioner

1. Hvis Kommissionen mener, at udgifter ikke er i overensstemmelse med EU-regler og nationale regler, gør den den pågældende medlemsstat opmærksom på resultatet af sin efterprøvning, idet den anfører, hvilke korrigerende foranstaltninger der skal træffes for at sikre overensstemmelse fremover, og hvilken finansiel korrektion der ifølge den svarer til resultatet af efterprøvningen.

Meddelelsen gives i overensstemmelse med artikel 47, stk. 5, i forordning (EU) nr. 514/2014 med en henvisning til denne artikel.

2. Medlemsstaten afgiver svar inden for to måneder efter modtagelsen af meddelelsen. Medlemsstaten skal i sit svar navnlig have lejlighed til:

a) at påvise over for Kommissionen, at projektet/projekterne er støtteberettiget

b) at påvise over for Kommissionen, at omfanget af den manglende overholdelse eller risikoen for EU's bidrag til det nationale program er mindre, end hvad der er angivet af Kommissionen

c) at oplyse Kommissionen om, hvilke korrigerende foranstaltninger den har truffet for at efterleve EU-regler og nationale regler, og om datoen for den konkrete iværksættelse af disse, og

d) at oplyse Kommissionen om, hvorvidt et bilateralt møde kunne være nyttigt.

I behørigt begrundede tilfælde kan Kommissionen efter en begrundet anmodning fra medlemsstaten give tilladelse til, at tomånedersperioden forlænges med højst to måneder. Denne anmodning skal rettes til Kommissionen inden udløbet af den oprindelige frist på to måneder.

3. Kommissionen meddeler formelt medlemsstaten resultatet af sin efterprøvning på grundlag af de oplysninger, den har modtaget i forbindelse med den efterprøvende regnskabsafslutningsprocedure.

4. Når Kommissionen har meddelt medlemsstaten resultatet af sin efterprøvning, vedtager den om nødvendigt en eller flere afgørelser i medfør af artikel 47 i forordning (EU) nr. 514/2014 for at udelukke enhver udgift, som ikke er i overensstemmelse med EU-reglerne, fra EU-finansiering.

Kommissionen kan iværksætte flere på hinanden følgende efterprøvende regnskabsafslutningsprocedurer, indtil medlemsstaten har iværksat de korrigerende foranstaltninger.

Artikel 3

Afgørelse om ikke at indlede eller forfølge en efterprøvende regnskabsafslutningsprocedure

Kommissionen kan beslutte ikke at indlede eller forfølge en efterprøvende regnskabsafslutningsprocedure, jf. artikel 47 i forordning (EU) nr. 514/2014, hvis den skønner, at den eventuelle finansielle korrektion for den konstaterede manglende overholdelse ikke udgør mere end 50 000 EUR og 2 % af den specifikke udgift, som ikke skønnes at være i overensstemmelse med reglerne.

▼M1

Artikel 3a

Kriterierne for fastlæggelse af mangler, der forhindrer, at forvaltnings- og kontrolsystemerne fungerer effektivt

1. Kommissionen baserer sin vurdering af, om forvaltnings- og kontrolsystemerne fungerer effektivt, på resultaterne af alle foreliggende revisioner foretaget af medlemsstaterne, Kommissionens tjenestegrene og Revisionsretten, resultaterne af de undersøgelser, Det Europæiske Kontor for Bekæmpelse af Svig har foretaget, og alle andre oplysninger om overholdelse af de udpegelseskriterier, der er omhandlet i artikel 2, stk. 1, i Kommissionens delegerede forordning (EU) nr. 1042/2014 ( 2 ).

Kommissionens vurdering omfatter det nationale programs interne kontrolforhold, den ansvarlige myndigheds forvaltning- og kontrolaktiviteter og revisionsmyndighedens revisionsaktiviteter, og den baseres på kontrol af, at de centrale krav, der er anført i tabel 1 i bilaget, overholdes.

2. Kontrollen med, at de centrale krav, der er omhandlet i stk. 1, i henhold til de kategorier, der er opstillet i tabel 2 i bilaget, overholdes, skal anvendes til at vurdere, hvor effektivt den enkelte kompetente myndighed fungerer, og til at drage en samlet konklusion, hvad angår forvaltnings- og kontrolsystemet. Der skal tages hensyn til alle skærpende eller formildende omstændigheder i den overordnede konklusion vedrørende forvaltnings- og kontrolsystemet.

3. Hvis det vurderes, at nogen af de centrale krav 2, 4, 5, 8, 11, 12 eller 14 i tabel 1 i bilaget eller at to eller flere af de øvrige centrale krav i tabellen falder inden for kategori 3 eller 4 i tabel 2 i bilaget, skal det betragtes som en type alvorlig mangel, der forhindrer, at forvaltnings- og kontrolsystemet fungerer effektivt.

Artikel 3b

Kriterier for anvendelse og fastsættelse af størrelsen af de finansielle korrektioner

1. Kommissionen anvender finansielle korrektioner, når den konstaterer en eller flere individuelle eller systemiske uregelmæssigheder eller en eller flere mangler, der forhindrer, at forvaltnings- og kontrolsystemet fungerer effektivt (»systemmangler«).

I denne forordning forstås ved uregelmæssighed enhver overtrædelse af EU-retten eller national ret eller enhver overtrædelse af de nationale regler, som kan tilskrives en eller flere støttemodtageres handling eller en undladelse, som skader eller kan skade Den Europæiske Unions almindelige budget ved afholdelse af en uretmæssig udgift herover.

Størrelsen af den finansielle korrektion fastsættes på individuelt basis, når det er muligt, og skal svare nøjagtigt til det udgiftsbeløb, der fejlagtigt blev afholdt over Unionens almindelige budget.

Hvis Kommissionen konstaterer uregelmæssigheder i en repræsentativ stikprøve af udgifterne i alle eller en del af et nationalt program, men det ikke er omkostningseffektivt at kontrollere den formelle rigtighed af de øvrige udgifter, kan korrektionen fastsættes ved ekstrapolering af resultaterne af undersøgelsen af stikprøven til resten af den population, den blev udtaget fra.

Hvis Kommissionen konstaterer systemiske uregelmæssigheder eller systemmangler, men det ikke er muligt, ikke engang ved ekstrapolering, at kvantificere korrektionen nøjagtigt, anvendes der en fast finansiel korrektion på den anmeldte udgift for den del af systemet, der er påvirket, i overensstemmelse med de vejledende kriterier og satser, der er fastsat i stk. 2 og 3.

Der kan også anvendes faste korrektioner i forbindelse med individuelle uregelmæssigheder.

2. Størrelsen af den faste korrektion fastsættes under hensyntagen til følgende faktorer:

a) hvor alvorlig uregelmæssigheden eller systemmanglen er i forhold til det samlede system eller en del af det eller de typer udgifter, der er anmeldt

b) hvor stor risikoen for tab for Unionens budget er som følge af uregelmæssigheden eller systemmanglen

c) hvor stor risikoen for svig i forbindelse med udgifterne er som følge af uregelmæssigheden eller systemmanglen

d) alle skærpende eller formildende omstændigheder.

3. Korrektionens størrelse fastsættes som følger:

a) Hvis uregelmæssigheden eller uregelmæssighederne eller systemmanglen eller systemmanglerne er så grundlæggende, hyppig(e) eller omfattende, at den/de udgør en fuldstændig fejlfunktion ved systemet, der rejser tvivl om lovligheden og den formelle rigtighed af alle de pågældende udgifter, anvendes en fast sats på 100 %.

b) Hvis uregelmæssigheden eller uregelmæssighederne eller systemmanglen eller systemmanglerne er så grundlæggende, hyppig(e) eller omfattende, at den/de udgør en meget alvorlig fejl ved systemet, der rejser tvivl om lovligheden og den formelle rigtighed af en meget stor andel af de pågældende udgifter, anvendes en fast sats på 25 %.

c) Hvis uregelmæssigheden eller uregelmæssighederne eller systemmanglen eller systemmanglerne skyldes, at systemet fungerer delvist, dårligt eller uregelmæssigt, således at der rejses tvivl om lovligheden og den formelle rigtighed af en stor andel af de pågældende udgifter, anvendes en fast sats på 10 %.

d) Hvis uregelmæssigheden eller uregelmæssighederne eller systemmanglen eller systemmanglerne skyldes, at systemet fungerer inkonsekvent, således at der rejses tvivl om lovligheden og den formelle rigtighed af en væsentlig andel af de pågældende udgifter, anvendes en fast sats på 5 %.

I overensstemmelse med proportionalitetsprincippet kan satsen reduceres til 2 %, hvis arten og alvorlighedsgraden af uregelmæssigheden eller systemmanglen ikke anses for at begrunde en korrektionssats på 5 %.

4. Hvis den eller de samme uregelmæssigheder eller mangler konstateres igen i det efterfølgende regnskabsår, fordi de kompetente myndigheder ikke har truffet passende korrigerende foranstaltninger efter anvendelsen af en finansiel korrektion i et regnskabsår, kan den faste korrektionssats som følge af den eller de vedvarende uregelmæssigheder eller mangler øges til et niveau, der ikke overstiger den nærmeste højere sats, der er fastsat i stk. 3.

▼B

Artikel 4

Ikrafttræden

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.

▼M1









BILAG

Centrale krav til forvaltnings- og kontrolsystemerne og klassificering af disse systemer efter, hvor effektivt de fungerer

(jf. artikel 3a i gennemførelsesforordning (EU) 2015/378)







Tabel 1 Centrale krav Centrale krav til forvaltnings- og kontrolsystemet Berørte organer/myndigheder Anvendelsesområde 1 Tilstrækkelig beskrivelse og adskillelse af funktioner og hensigtsmæssige systemer til rapportering og overvågning i tilfælde, hvor den ansvarlige myndighed uddelegerer udførelse af opgaver til et andet organ Ansvarlig myndighed/delegeret myndighed Interne forhold 2 Relevant udvælgelse af projekter Ansvarlig myndighed/delegeret myndighed Kontrolaktiviteter 3 Tilstrækkelig information af støttemodtagere, potentielle støttemodtagere og offentligheden Ansvarlig myndighed/delegeret myndighed Interne oplysninger og kommunikation 4 Passende kontrol Ansvarlig myndighed/delegeret myndighed Kontrolaktiviteter 5 Effektive systemer og procedurer til at opbevare alle dokumenter om udgifter og kontrolaktiviteter for at sikre et tilstrækkeligt revisionsspor Ansvarlig myndighed/delegeret myndighed Kontrolaktiviteter 6 Pålidelige IT-systemer til regnskabsføring, lagring og overførsel af finansielle data og data om indikatorer med henblik på overvågning og rapportering Ansvarlig myndighed/delegeret myndighed Kontrolaktiviteter/intern information og kommunikation 7 Effektiv gennemførelse af procedurer for at forebygge, opdage og korrigere uregelmæssigheder, herunder forholdsmæssige foranstaltninger for at bekæmpe svig Ansvarlig myndighed/delegeret myndighed Kontrolaktiviteter 8 Hensigtsmæssige procedurer for udarbejdelse af årsregnskaberne, forvaltningserklæringen og den årlige sammenfatning af de endelige revisionsrapporter og af udførte kontrolaktiviteter Ansvarlig myndighed/delegeret myndighed Kontrolaktiviteter 9 Passende og fuldstændige regnskaber over inddrivelige beløb, inddrevne beløb og bortfaldne beløb Ansvarlig myndighed/delegeret myndighed Kontrolaktiviteter 10 Tilstrækkelig beskrivelse og adskillelse af funktioner, funktionel uafhængighed af den ansvarlige myndighed og passende systemer til sikring af, at ethvert organ, der foretager revision, besidder den nødvendige funktionelle uafhængighed og tager hensyn til internationalt anerkendte revisionsstandarder Revisionsmyndighed Interne forhold 11 Tilstrækkelige systemrevisioner Revisionsmyndighed Kontrolaktiviteter 12 Tilstrækkelige revisioner af udgifter Revisionsmyndighed Kontrolaktiviteter 13 Tilstrækkelige revisioner af regnskaber Revisionsmyndighed Kontrolaktiviteter 14 Hensigtsmæssige procedurer for tilvejebringelsen af pålidelige revisionserklæringer og revisionsberetninger Revisionsmyndighed Kontrolaktiviteter







Tabel 2 Klassificering af centrale krav til forvaltnings- og kontrolsystemerne med hensyn til deres funktion Kategori 1 Fungerer godt. Ingen eller kun mindre forbedringer påkrævet Kategori 2 Fungerer. Visse forbedringer påkrævet Kategori 3 Fungerer delvist. Omfattende forbedringer påkrævet Kategori 4 Fungerer grundlæggende ikke